กรุงไทยลุยต่อตราสารหนี้รัสเซีย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ส่งกองใหม่จ่าย3.4%ต่อปี ชูผลตอบแทนสูงกว่าในปท.
โพสต์ทูเดย์ — บลจ.กรุงไทย เดินหน้าขายกองทุนตราสารหนี้รัสเซีย อายุ 2 ปี 4 เดือน ชูจ่าย 3.40% ต่อปี พร้อมส่งกองทุนตราสารหนี้ในประเทศลงทุนสั้น 3 เดือนขาย
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทเปิดจำหน่ายกองทุนเปิดกรุงไทย รัสเซีย ฟิกซ์ อินคัม 3 (KTRF3) ในวันที่ 1218 ม.ค. 2554 อายุโครงการ 2 ปี 4 เดือน มูลค่าโครงการ 1,500 ล้านบาท เงินลงทุนขั้นต่ำ 1 หมื่นบาท โดยกองทุนจะลงทุนในตราสารหนี้ที่ออกโดยกิจการในรัสเซียไม่น้อยกว่า 80%
สำหรับตราสารที่จะลงทุนเป็นตราสารประเภท Loan Participation Notes (LPNs) ที่ออกโดยสถาบันการเงินและบริษัทกลุ่มพลังงานชั้นนำของรัสเซีย ซึ่งกิจการเหล่านี้ถือหุ้นส่วนใหญ่โดยรัฐบาลหรือหน่วยงานภาครัฐของประเทศรัสเซีย 
กองทุนจะลงทุนในธนาคารเพื่อการเกษตรของรัสเซีย (Russian Agricultural Bank) SberBank ซึ่งเป็นธนาคารพาณิชย์ขนาดใหญ่อันดับหนึ่งของรัสเซีย ลงทุนในกิจการผู้ดำเนินธุรกิจท่อน้ำมันที่ใหญ่ที่สุดของประเทศ (Transneft) และ GazProm ผู้ประกอบธุรกิจพลังงานครบวงจร ในสัดส่วนสถาบันละ 25% ของมูลค่าทรัพย์สินสุทธิของกองทุน ส่งผลให้ผู้ลงทุนได้รับผลตอบแทนประมาณการที่ 3.40% ต่อปี และเงินลงทุนในต่างประเทศจะมีการทำสัญญาป้องกันความเสี่ยงจากอัตราแลกเปลี่ยนทั้งจำนวน
ทั้งนี้ บลจ.กรุงไทย เป็น บลจ.เดียวที่ออกกองทุนลงทุนในตราสารหนี้ของประเทศรัสเซีย โดยเริ่มออกปลายปี 2553 เป็นจำนวน 3 กองทุน มีมูลค่าเงินลงทุนรวม 1,500 ล้านบาท
นายสมชัย กล่าวว่า แนวโน้มตลาดตราสารหนี้ต่างประเทศ ยังได้รับอิทธิพลจากสภาพคล่องในระบบการเงินที่ยังมีอยู่ระดับสูง และความต้องการลงทุนในตราสารหนี้ที่เกี่ยวข้องกับภาครัฐ (Government Related) และเอกชนในกลุ่มประเทศเกิดใหม่ที่ยังให้ผลตอบแทนค่อนข้างดี เมื่อเทียบกับการลงทุนในพันธบัตรรัฐบาลในประเทศ 
นอกจากนี้ ผลตอบแทนจากการลงทุนในต่างประเทศ เมื่อแปลงกลับเป็นสกุลเงินบาทมีความผันผวนในทิศทางเพิ่มขึ้น ซึ่งเกิดจากต้นทุนการป้องกันความเสี่ยงจากอัตราแลกเปลี่ยนปรับลดลงค่อนข้างมาก โดยเป็นผลจากตลาดการเงินในประเทศ ส่วนใหญ่จะคาดการณ์ว่าคณะกรรมการนโยบายการเงิน (กนง.) จะปรับขึ้นอัตราดอกเบี้ยนโยบาย ทำให้ส่วนต่างอัตราดอกเบี้ยระหว่างบาทและเงินเหรียญสหรัฐปรับเพิ่มขึ้น 
นายสมชัย กล่าวว่า บริษัทได้เพิ่มทางเลือกให้กับผู้ลงทุนที่ต้องการลงทุนในระยะสั้น โดยสามารถลงทุนในกองทุนเปิดกรุงไทยสมาร์ท อินเวส 3 เดือน1 (KTSIV3M1) อายุโครงการ 3 เดือน ตั้งแต่วันนี้ถึงวันที่ 14 ม.ค. 2554 
กองทุนมีนโยบายลงทุนในตราสารหนี้ภาคเอกชน ตราสารหนี้ภาครัฐ ที่มีคุณภาพและมีความสามารถในการชำระดอกเบี้ยหรือเงินต้นสูง ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนด โดยจะลงทุนในเงินฝากประมาณ 32.38% และหุ้นกู้ระยะสั้น 67.62% ของมูลค่าทรัพย์สินสุทธิของกองทุน ผลตอบแทนประมาณการที่ 1.80% ต่อปี